Admiral Graf Spee (vzdevek: "Graf Spee") je bila ena izmed najbolj znanih nemških težkih križark druge svetovne vojne. Ime je dobila po admiralu Maximilianu von Speeu, ki je življenje izgubil v bitki pri Falklandskih otokih med prvo svetovno vojno. Spadala je med nemške žepne bojne ladje razreda "Deutschland". Ladja je imela še dve sestrski ladji; "Deutschland", po kateri je razred tudi dobil ime, in "Admiral Scheer". Gradnja ladje, ki je bila posebej zasnovana, da se izogne versajskim omejitvam, se je začela 1. oktobra 1932, 30. junija 1934 je bila splovljena, 6. januarja 1936 pa predana v uporabo nemški Kriegsmarine.